## Sanitat invertix 1,4 milions d’euros en equipament tecnològic per al Departament de Salut de Manises

*** Esta inversió inclou 24 equips de Radiologia, Ginecologia i Obstetrícia i Rehabilitació
* Es tracta d’equips per a l’Hospital de Manises, centres d’especialitats i centre de salut integrat, i centres de salut sexual i reproductiva**

La Conselleria de Sanitat, a través del Departament de Salut de Manises, ha tret a licitació l’adquisició, instal·lació i formació d’equips d’última generació per un import d’1.414.600 euros. La inversió beneficiarà els servicis de Radiologia, Obstetrícia i Ginecologia, Anestèsia i Rehabilitació localitzats en l’hospital i els centres d’atenció especialitzada de l’àrea.

Esta dotació busca garantir una atenció sanitària segura, precisa i de qualitat, al mateix temps que amplia i modernitza l’equipament en els diversos centres d’atenció especialitzada. A més, el contracte comprén la instal·lació, la posada en marxa i la formació específica per a l’ús òptim dels equips.

La licitació preveu per a l’Hospital de Manises dos ecògrafs de torre i un portàtil per a rehabilitació, així com dos ecògrafs d’anestèsia amb sonda *convex*. També un equip Doppler prèmium, una estació de treball amb programari de biòpsia amb contrast de mama, a més de cinc estacions de treball i un equip de radiologia digital. Este últim, també per als centres d’especialitats d’Aldaia, Mislata i el Centre de Salut Integral de Buñol.

En el cas del Centre d’Especialitats d’Aldaia, disposa d’un equip Doppler i un ortopantògraf, a més d’una estació de treball de radiologia i un equip de radiologia digital robotitzat.

Per la seua banda, els centres de salut sexual i reproductiva de Manises, Mislata i Buñol, així com el Centre d’Especialitats de Mislata, tindran un ecògraf per a l’atenció ginecològica i obstètrica en cada centre.

La gerent del Departament de Salut de Manises, Beatriz Gómez, ha subratllat l’impacte positiu d’esta inversió i, en este sentit, ha detallat que els nous equips “permetran més precisió diagnòstica, tractaments més efectius i una millora en l’experiència, tant per als pacients com per als professionals”.

D’esta manera, esta primera inversió programada per a 2025 reafirma el compromís de la Conselleria i el Departament amb la millora contínua de l’atenció sanitària i la modernització de les seues infraestructures, i situa la tecnologia d’avantguarda al servici de la salut dels seus ciutadans.

El Departament de Salut de Manises dona cobertura i assistència sanitària, tant ambulatòria com domiciliària, a més de 216.000 persones de 14 localitats a través de l’Hospital de Manises, 9 centres de salut, 11 consultoris auxiliars, 2 centres d’especialitats, 1 centre de salut integrat, l’Hospital d’Aguts de Manises i l’Hospital de Crònics de Mislata.

Fecha: 09/01/2025